กรมศุลฯจัดประมูลรถครั้งใหญ่โกยรายได้เพิ่ม424ล้าน
กรมศุลกากรเผยการจัดประมูลรถยนต์ของกลางครั้งใหญ่ทำรายได้เข้ารัฐกว่า 424 ล้านบาท
25 ส.ค. 2559

กรมศุลกากรเผยการจัดประมูลรถยนต์ของกลางครั้งใหญ่ทำรายได้เข้ารัฐกว่า 424 ล้านบาท
นายกุลิศ สมบัติศิริ อธิบดีกรมศุลกากร เปิดเผยว่า การขายทอดตลาดรถยนต์และรถจักรยานยนต์ของกลางกรมศุลกากรในครั้งนี้ได้รับความสนใจจากประชาชนเข้าร่วมประมูลเป็นจำนวนมาก ทั้งนักสะสมรถหายาก ประชาชนทั่วไป และบริษัทต่างๆ โดยกรมศุลกากรนำรถของกลางออกประมูลขายทอดตลาดทั้งสิ้น 338 คัน และสามารถจำหน่ายได้จำนวนทั้งสิ้น 295 คัน รวมรายได้เข้ารัฐทั้งสิ้น 424 ล้านบาท
สำหรับรถยนต์ที่มีผู้ประมูลไปด้วยราคาสูงสุด 3 ลำดับแรก ได้แก่ 1. รถยนต์ยี่ห้อ MYBACH รุ่น 57 ปี 2005 สีดำ   เปิดประมูลด้วยราคา 6.63 ล้านบาท สามารถจำหน่ายได้ในราคา 14.2 ล้านบาท 2. รถยนต์ยี่ห้อ BENTLEY รุ่น CONTINENTAL GT ปี 2012 สีดำ  เปิดประมูลด้วยราคา 7.93 ล้านบาท สามารถจำหน่ายได้ในราคา 13.3 ล้านบาท 3. รถยนต์ยี่ห้อ BENTLEY รุ่น CONTINENTAL GT  ปี 2012 สีส้ม เปิดประมูลด้วยราคา 7.93 ล้านบาท สามารถจำหน่ายได้ในราคา 11.2 ล้านบาท
สำหรับ ปีงบประมาณ 2558 ที่ผ่านมา กรมศุลกากรได้จัดการประมูลรถยนต์ของกลางไปทั้งสิ้น 2 ครั้ง สามารถจัดเก็บรายได้เข้ารัฐเป็นมูลค่ากว่า 1,007 ล้านบาท สำหรับปีงบประมาณ 2559 จัดประมูลครั้งเดียวเนื่องจากรถยนต์ของกลางน้อยลง จากความเข้มงวดปราบปรามของกรมศุลกากรและเจ้าหน้าที่ตำรวจ